**Istenélmény állomás**

*„Hatalmas vagy, erős Isten, szent és dicső senki más nincsen!”*

Emlékszel olyan különleges pillanatra, amit Istennel megéltél? Amikor el tudtál csendesedni az Úr lábainál, és megtelt a lelked? Vagy történt valami, és te megérezted Isten jelenlétét?

Képzeld magad abba a pillanatba (helyszín, illatok, fények, személyek, tárgyak, érzések, hangok)!

Oszd meg velünk ezt az élményt, írd le nekünk! (Ha szeretnéd, kidíszítheted rajzokkal, és a nevedet is aláírhatod.)

**Imádság vezetőkért állomás**

*„…tartsatok könyörgéseket, imádságokat, esedezéseket és hálaadásokat minden emberért,*

*a királyokért és minden feljebbvalóért, hogy nyugodt és csendes életet élhessünk*

*teljes istenfélelemben és tisztességben.”*

*(1Tim 2,1–2)*

Gyújts meg egy gyertyát, és könyörögj gyülekezeted és egyházad vezetőiért!

**Közösség állomás**

Rajzold le azt, ami a közösségedről eszedbe jut!

Közben mondd el Istennek az ezzel kapcsolatos gondolataidat!

**Hálaadás állomás**

*„Hála legyen Istennek kimondhatatlan ajándékáért!” (2Kor 9,15)*

Van-e okod a hálaadásra a mai napodra gondolva?

Ha igen, írd fel egy-egy színes papírcsíkra, hogy miért vagy hálás, és folytasd a láncot!

**Imalista állomás**

*„Semmiért se aggódjatok, hanem imádságban és könyörgésben*

*mindenkor hálaadással tárjátok fel kéréseiteket Isten előtt;*

*és Isten békessége, mely minden értelmet meghalad,*

*meg fogja őrizni szíveteket és gondolataitokat Krisztus Jézusban.”*

*(Fil 4,6–7)*

Voltál-e részese olyan beszélgetésnek az elmúlt héten, amely felkavarta a lelkedet?

Írd fel azok nevét, akik miatt aggodalmat, fájdalmat, szomorúságot érzel!

Írd a nevek mellé, miben kéred Isten segítségét, és imádkozz értük!

A listádat vidd magaddal, hogy később is tudj értük imádkozni!

**Imádat ABC állomás**

*„Szent Isten! Vonj magadhoz! Szeretnélek látni téged*

*magasra emelve, teljes dicsőségedben.*

*Ajándékozz meg ámulattal teli csodálattal*

*teremtett világod felett. Taníts meg*

*arra a hatalmas örömre és kiváltságra, mely abból fakad,*

*hogy meghajtom térdeimet előtted, és ezt mondom:*

*»Te, óh Isten, méltó vagy!«”*

*(Linda Dillow, keresztyén írónő imádsága)*

Vegyél egy tollat, és térdelj le a földre!

Keress olyan szavakat, jelzőket, amelyek az alábbi betűkkel kezdődnek, és amelyekkel elmondhatod, milyen Isten!

(Például: Kegyelmes Isten vagy!)

Magasztald érte a Mennyei Atyát!

Írj föl legalább egy-két jellemzőt a lapra.

Ha előtted mások írtak már egy adott betűhöz, te írhatsz hozzájuk újat.

|  |  |  |  |
| --- | --- | --- | --- |
| A |  | L |  |
| Á |  | M |  |
| B |  | N |  |
| C |  | NY |  |
| CS |  | O, Ó |  |
| D |  | P |  |
| E |  | R |  |
| É |  | S |  |
| F |  | SZ |  |
| G |  | T |  |
| GY |  | U, Ú |  |
| H |  | Ü, Ű |  |
| I |  | V |  |
| Í |  | Z |  |
| J |  | ZS |  |
| K |  |  |  |
| Ö, Ő |  |  |  |